

**TÁJÉKOZTATÓ**

**Jánoshalma Városi Önkormányzat**

**Képviselő-testületének**

2023. január 26-i rendes ülésére

**Tárgy: Tájékoztató az Önkormányzati intézmények és gazdasági társaságok   
energia felhasználásáról**

|  |  |
| --- | --- |
| **Előterjesztő:** | Madarász Attila bizottsági elnök  Malustyik Béla bizottsági elnök |
| **Tájékoztatót készítette:** | Dr. Rennerné dr. Radvánszki Anikó jegyző |
| **A tájékoztató előzetesen egyeztetve:** | Czeller Zoltán polgármester  Kovács József alpolgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Pénzügyi, Jogi, Ügyrendi Bizottság  Gazdaságfejlesztési és Városüzemeltetési Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | Energiafelhasználási táblázat |

Jánoshalma, 2023. január 20.

**Tisztelt Képviselő-testület!**

**Városgazda Kft. ügyvezetőjének tájékoztatója:**

A jó idő miatt szerencsére nem kellett túlzottan fűteni.

Az aprítékból a két felhasználási hely tekintetében (PH és Irodaház) elegendő mennyiség van a hátralévő fűtési időszakra.

Mindkét kazánt folyamatosan üzemeltetjük.

A sportcsarnok utolsó gázszámlája még 1 millió Ft alatti volt, ebben már volt egy kevés fűtés is, de nagyon spórolósan. Ebből még mindig nagyobb rész volt a konyhai melegvíz szolgáltatás.

A konyhán 2023. január 11-én beüzemelték az önálló melegvíz ellátást. A Katolikus Iskolától is megkaptuk a rezsiköltség „támogatást” bruttó 1 millió Ft-ot. Ezt egész télre kaptuk.

Január 9-től mindkét iskola igénybe veszi a sportcsarnokot tornaórákra. Az órarendek egyeztetésre kerültek, a két iskola rendben felosztotta a terem lehetőségeit.

A többi felhasználási helyeinken nagyon takarékosan üzemeltetjük a villany és gáz készülékeket. Kirívóan magas számla nem érkezett, bár még nem kaptunk meg a tavalyi évre minden számlát.

**Polgármesteri Hivatal tájékoztatója:**

A Polgármesteri Hivatal 2022. december 31. napjáig végső menedékes szolgáltatásban részesült a földgáz energia díjszámítása vonatkozásában.

2022. december 21. napján elfogadásra került az egyetemes szolgáltatási árszabások meghatározásáról szóló 259/2022. (VII.21.) Korm. rendelet szerint egyetemes szolgáltatás keretében vételezett földgáz versenypiaci költségeket tükröző árának meghatározásáról szóló 19/2022. (XII. 21.) MEKH rendelet. A rendelet 2.§-a értelmében *„Az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet szerinti versenypiaci költségeket tükröző, a lakossági fogyasztó által fizetendő, forgalomarányos rendszerhasználati díjakat tartalmazó és a 27%-os általános forgalmi adóval együtt számított bruttó földgázár- a veszélyhelyzeti átmeneti villamosenergia-ellátás biztosításáról és egyetemes szolgáltatási árszabások meghatározásával kapcsolatos szabályokról szóló 520/2022. (XII.13.) Korm. rendeletre figyelemmel- a 2023. január 1. és 2023. április 30. közötti időszakra vonatkozóan: 22,002 Ft/MJ.”*

A rendelet 2023. január 1. napján lépett hatályba, melynek alapján az új ár alapján számított és fizetendő gázdíj a februári számlában fog megjelenni először.

A villamos energia vonatkozásában a Hivatal 2024. december 31. napjáig határozott idejű szerződéssel rendelkezik a szolgáltatóval, melynek díja br. 53,7 Ft/kWh.

**Jánoshalmi Közétkeztetési Kft. ügyvezetőjének tájékoztatója:**

Az energiahordozók piaci áron történő vásárlása a Jánoshalmi Közétkeztetési Kft. részére is szükségessé tette, hogy energia megtakarítási terveket dolgozzon ki. A tervek, miszerint klíma fűtésre való átállás, melegvíz saját bojlerrel, hőszivattyúval való előállítása, valamint a napelem rendszer kiépítése elkezdődött.

A Konyha ezidáig a sportcsarnoktól kapta a fűtést és a melegvizet, rövid távú energia megtakarítás szempontjából csak azt tudtuk megvalósítani, hogy a sportcsarnokból nem kértük a fűtés elindítását. A sportcsarnok által biztosított energiával az ebédlőt, irodákat és szociális helyiségeket fűtöttük. 2022. október végére telepítésre került 2 db 7 kw-os 2 db 3,5 kw-os klímaberendezés. Ezekkel az eszközökkel az étkezőt és a szociális helységeket fűtjük. A főzőtér melegítése az elszívó-befúvó berendezés által van megoldva. A raktárakat, előkészítő helyiségeket eddig sem fűtöttük. A melegvíz igényünket a sportcsarnoktól 2023. január 11. napjától megszüntettük, ugyanis ezen a napon kiépítésre került egy cirkulációs melegvíz ellátás 1 db 400 l-es villanybojlerrel.

A napelem rendszer kiépítését megrendeltük, már csak a kivitelezésre várunk.

A fent leírt intézkedések pénzügyi hatását még nem érezhetjük, mivel minden eddig elvégzett energia megtakarítási intézkedésünk az elmúlt két hónap során történt.

**Imre Zoltán Művelődési Központ és Könyvtár tájékoztatója:**

Az Imre Zoltán Művelődési Központ és Könyvtár földgáz- és villamosenergia megtakarítási intézkedései 2022. szeptember – 2023. január közti időszakban a következőképpen alakultak:

**Villamosenergia**

Villamosenergia tekintetében az intézmény 2022. december 31-ig a végső menedékes villamosenergia-szolgáltatásban részesült az MVM Next Energiakereskedelmi Zrt.-től, ezáltal kedvezményesebb díjszabásban részesült a szabadpiaci árszabásnál. 2023. január 1-től 2023. október 1-ig az eddigiektől magasabb áron kapja az intézmény az áramot:

|  |  |
| --- | --- |
|  |  |
| 2022. július 31-ig | br 34,4 Ft/kWh | |
| 2022. dec. 31-ig | br. 167 Ft/kWh | |
| 2023. jan. 1-től | br. 270 Ft/kWh | |

Energiamegtakarítás érdekében elvégzett intézkedések:

* Fogyasztásmérőket vásároltunk, amivel felmértük az egyes berendezések áramfogyasztását.
* 2022. júliustól tudatosan csökkentjük a villamosenergia fogyasztásunkat, a kevésbé használt fogyasztókat kikapcsoltuk, éjjeli világítást minimalizáltuk, majd teljesen kikapcsoltuk.
* Csak a legszükségesebb villamos energiát fogyasztó berendezések üzemelnek folyamatosan (tűzvédelmi- és riasztórendszerek, kamerák, informatikai eszközök).

Az intézmény rendelkezik napelemekkel, ami az intézmény előző évi fogyasztásának kb 50%-át fedezte.

Egy kedvező opció a villamos energiával (klímákkal, hősugárzókkal) való fűtés, ami a gyakorlatban olcsóbb megoldás a gázenergiánál. A konferenciateremben és a színházteremben van erre lehetőség. A klímaberendezések alacsony teljesítménye és a nagy légtér miatt ennek a fűtési módszernek az igénybevétele függ az időjárástól.

**Földgáz**

Gázenergia tekintetében az intézmény 2022. december 31-ig a végső menedékes földgázenergia-szolgáltatásban részesült az MVM Next Energiakereskedelmi Zrt.-től, ezáltal kedvezményesebb díjszabásban részesült a szabadpiaci árszabásnál. 2023. január 1-től 2023. október 1-ig az eddigiektől magasabb áron kapja az intézmény a földgázt:

|  |
| --- |
|  |
| 2022. július 31-ig | br 3 Ft/MJ |
| 2022. dec. 31-ig | br. 18,4 Ft/MJ |
| 2023. jan. 1-től | br. 26,7 Ft/MJ |

A gázenergia árának drasztikus növekedése miatt az intézményben is komoly szigorítások kerültek bevezetésre. Az intézmény fűtési rendszere 4 blokkból tevődik össze: színházterem, irodák, könyvtár, központi rész (aula, konyha). A tartósan hideg időszakban a 4 egységből 3-at minimális hőmérsékletre (6 °C fokra állítunk).

Energiamegtakarítás érdekében elvégzett intézkedések:

* A munkatársakkal – a külső hőmérséklethez igazodva - a légkondicionálóval fűthető konferenciaterembe, illetve a gázzal fűthető kettő irodahelyiségbe költözünk át. A klímával fűtött terem a nagy légtér a berendezés teljesítménye miatt csak az enyhébb időben vehető igénybe.
* A könyvtárban csak gyors kölcsönzésre van lehetőség. Nézelődésre, válogatásra, hosszabb időtöltésre az enyhe időben mért 10 fok nem alkalmas, ez a gyermekek szempontjából sajnálatos. Óvodai, iskolai csoportokat sajnos a téli időszakban nem tudunk fogadni.
* 2022. február hónapban átálltunk a gázóra-állás havi diktálására, amivel a jövőben is jól tudjuk nyomon követni a havi fogyasztást.
* A 300 literes bojler gázzal való fűtését leállítottuk, ezzel havonta kb. 40 -50 m3 gázt takarítunk meg. Jelenleg egy kisméretű átfolyós vízmelegítő biztosítja a melegvizet a konyhában.
* Nagyobb rendezvényeket nem tartunk, a kisebb rendezvényeket a Városgazda Kft. épületében rendezzük meg. A magyar kultúra napjára himnuszillusztrációs rajzpályázatot hirdettünk, a beküldött rajzokból online videóösszeállítás készül.

2022. decemberében kapcsoltuk be az állandó temperáló gázfűtést, előtte csak rendezvényekre fűtöttünk indokolt esetben. Decemberben a temperáló fűtés mellett kettő irodahelyiséget fűtöttünk a csökkentett nyitvatartási idő alatt kb 20 fokra.

**Fogyasztási adatok**

A következőképpen alakult az intézmény fogyasztása:

|  |  |  |  |  |
| --- | --- | --- | --- | --- |
|  | október 3.- november 2. | november 2.- december 1. | december 1. - január 2. | január 2. -  január 16. |
| Villamos energia  fogyasztás (kWh) | **487** | **923** | **986** | 385 |
| Összeg br. Ft | 81 329 | 154 141 | 164 662 | 103 950 |
| Földgáz |  |  |  |  |
| fogyasztás (m3) | **3** | **129** | **451** | 132 |

A táblázatból jól látható, hogy november hónapban jelentősen megnőtt a villamosenergia-fogyasztás a klímaberendezések és a hősugárzók használata miatt. A gázfűtés esetében az alacsony fogyasztás az intézkedések mellett az enyhe időjárásnak köszönhető. A beszámoló írásáig még nem érkezett számla a szolgáltatótól, ezért pontos, m3-re vonatkozó összeget nem tudok.

Havonta több alkalommal feljegyezzük a mérőórák állásait és többféle fűtési módot próbálunk ki, hogy a legkevesebb fogyasztást elérjük.

A konferenciaterem fűtése klímával enyhébb időjárás esetén gazdaságosnak mondható, óránként 0.5 – 1 kWh a fogyasztása.

Jelenleg az irodákban hibrid fűtést alkalmazunk. Nyitvatartási időben kapcsol be a gázfűtés és 16 fokra fűti fel a szükséges 2 termet, majd hősugárzókkal kiegészítve érjük el a 20 fok körüli hőmérsékletet.

Az intézmény karácsony és újév közt zárva tartott 10 napig, ami szintén csökkentette a költségeket. Ebben az időben a fogyasztás a következőképpen alakult:

|  |  |
| --- | --- |
|  | december 23. -január 2. |
| Villamos energia |  |
| fogyasztás (kWh) | 147 |
| Földgáz |  |
| fogyasztás (m3) | 25 |

Szükségesnek tartom az irodákba 2 darab és a konyhába 1 darab klímaberendezés vásárlását. Ez lehetővé tenné, hogy a jövőben csökkenjenek a rezsiköltségeink.

Véleményem szerint a fenti takarékossági intézkedések jelentősen csökkentették az intézmény energiafelhasználását. Egész évre vonatkozó adatokkal február hónapban tudok számolni, amikor a szolgáltatók megküldik az éves adatokat. A jövőben is nyitottak vagyunk a további lehetőségekre és a dolgozókkal együtt mindent elkövetünk a legtakarékosabb működés érdekében.

Az előterjesztés mellékleteként megtalálható Polgármesteri Hivatal által az intézményektől és gazdasági társaságoktól minden hónap elején begyűjtött energiafogyasztási adattábla.

Kérem a Tisztelt Képviselő-testületet, hogy a tájékoztatót megvitatni és az alábbi határozati javaslatot elfogadni szíveskedjen.

**Határozati javaslat:**

Jánoshalma Városi Önkormányzat Képviselő-testülete az Önkormányzat és önkormányzati intézmények, gazdasági társaságok energia felhasználásáról szóló tájékoztatót tudomásul vette.

A Képviselő-testület felkéri a polgármestert, hogy a határozatról az érintetteket értesítse.

**Felelős:** Czeller Zoltán polgármester

**Határidő:** 2023. január 31.